**PRIOPĆENJE ZA MEDIJE**

Zagreb, 22. studenoga 2023. godine

**U LISINSKOM ODRŽANA TREĆA DODJELA NAGRADA NOVA PLOČA**

*Ovogodišnji laureati su: Gabi Novak, Mate Mišo Kovač, Zrinko Tutić, Menart, Dancing Bear i Hit Records koji su obilježili zvuk, srce i dušu glazbe*

Hrvatska glazbena industrija danas je u hramu glazbe, koncertnoj dvorani Vatroslava Lisinskog proslavila vrhunske umjetnike i diskografske kuće na trećoj godišnjoj dodjeli prestižne nagrade **Nova ploča** u organizaciji **Hrvatske diskografske udruge (HDU)**. **Gabi Novak, Mate Mišo Kovač, Zrinko Tutić** te diskografske kuće**Menart, Dancing Bear** i **Hit Records** ove godine osvojili su nagradu i priznanje za svoj neumorni doprinos glazbi i kulturnoj baštini, promicanju značaja hrvatske glazbene industrije, te bitan i prepoznatljiv uspjeh u ostvarivanju ciljeva Hrvatske diskografske udruge.

Na dodjeli glazbenih nagrada također su prisustvovali i **Zdenka Kovačiček, Matija Dedić, Drago Diklić, Šima Jovanovac, Želimir Babogredac, Hrvoje Markulj, Zlatko Turkalj Turki**…

Diskografske kuće, **Dancing Bear i Menart,** svojim dugogodišnjim radom jačaju hrvatsku glazbenu scenu. Dancing Bear već 33 godine djeluje na području Hrvatske i regije te su tijekom svog poslovanja postigli brojne uspjehe. “*Ova nagrada veliko je priznanje Dancing Bear Teamu te potvrđuje da smo svojim djelovanjem ostavili snažan pečat u razvoju hrvatske diskografije i glazbene industrije u cijelosti te nas dodatno motivira da nastavimo graditi svoju priču u glazbenom svijetu*” – rekao je **Silvije Varga,** direktor**Dancing Beara.**

Iz diskografske kuće **Menart** zahvalili su se svima koji su doprinjeli njihovom izdavaštvu, te naravno publici koja prati njihov rad. “*Zbog Vas još uvijek postojimo, i trudimo se i dalje marljivo raditi, i izdavati novu glazbu svake godine*” – ističe **Branko Komljenović,**direktor **Menarta.**Osnovana 1997. godine, diskografska kuća **Menart** je već više od dva desetljeća među najutjecajnijim izdavačima u Hrvatskoj i regiji, s preko 5000 snimaka i 500 albuma u katalogu, a ima i licencu za zastupanje jedne od tri najveće diskografske kuće na svijetu – **Sony Music.**

**Hit Records** je u svojih 20 godina djelovanja okupio brojna poznata imena pop, rock i zabavne glazbe iz Hrvatske i regije, poput Tonyja Cetinskog, Vesne Pisarović, Toše Proeskog, Zorice Kondže i Rišpeta, iznjedrivši rado slušane pjesme. “*Dobiti nagradu od Hrvatske diskografske udruge, zapravo od onih s kojima dijelimo prostor stvaranja, vrijedi dvostruko*” – istaknuo je **Miroslav Rus**, direktor **Hit Recordsa**.

Glazbena diva, **Gabi Novak**, koja je stvorila nevjerojatan glazbeni opus do sada, istaknula je: “*Ova nagrada je potvrda dugogodišnjeg truda i ljubavi koju sam uložila u glazbu. Hvala svima koji su prepoznali moj stil izražavanja koji je ostao nepromijenjen, bez obzira na žanr koji izvodim.*” A omiljeni izvođač s preko 20 milijuna prodanih ploča, **Mate Mišo Kovač**, zahvalio je svojoj vjernoj publici za podršku koju ima od njih sve ove godine: “*Za sve ove godine vjernosti zahvaljujem se svojoj vjernoj publici. Bez vas ne bih bio tu gdje jesam.*” Jedan od najznačajnijih skladatelja i producenata, te jedan od osnivača diskografske nagrade Porin i dugogodišnji član Hrvatske diskografske udruge, **Zrinko Tutić**, tvorac je mnogobrojnih hitova te je stvorio neke od najznačajnijih hrvatskih izvođača među kojima su Tajči, Maja Blagdan, Severina te mnogi drugi.

”*Hvala vlastima Hrvatske diskografske udruge što su prepoznali moj doprinos zvukovlju. Kada su mi rekli da sam, među dobitnicima, zajedno s Gabi Novak i Mišom Kovačem, sjetio sam se krasne Arsenove pjesme ‘Mi smo lišće s iste grane’, koju pjeva zajedno s Mišom. Stariji su oni od mene po 20-ak godina, ali na kraju je ispalo da smo s iste grane lišće*” – izjavio je **Zrinko Tutić** prilikom preuzimanja nagrade.

Ovaj godišnji događaj, osnovan povodom 25. godišnjice Hrvatske diskografske udruge, nastoji odati priznanje onima čiji su doprinosi bili ključni za promociju hrvatske glazbene industrije. Hrvatska diskografska udruga promiče interese hrvatske glazbene industrije te rad glazbenika i svih ostalih kreativaca. Nagrada Nova ploča predstavlja simbol prepoznavanja izvanrednih dostignuća i doprinosa u obogaćivanju glazbene scene.

Više o nagradi Nova ploča i ovogodišnjim dobitnicima možete pronaći na [**posebnoj stranici HDU-a posvećenoj nagradi**](https://hdu.hr/nova-ploca-2023/).

**O Hrvatskoj diskografskoj udruzi:**

Hrvatska diskografska udruga – HDU IFPI Croatia osnovana je s ciljem i zadaćom zastupanja i promicanja interesa hrvatske diskografske industrije, odnosno glazbene djelatnosti uopće, unapređivanja i promicanja zakonodavne djelatnosti na području autorskih i srodnih prava, kao i na drugim pravnim područjima koja izravno ili neizravno utječu na djelatnost diskografa ili njihovu djelatnost reguliraju.

**Dodatne informacije:**

*Maja Vidmar Klarić*

*Voditeljica ureda*

*HDU – Hrvatska diskografska udruga
Ulica kneza Borne 5, 10000 Zagreb, Hrvatska*maja.vidmar@hdu.hr

M: 099 257 6337